EHTY:n vuosikertomus ja tarkastuslausuma 23 päivänä heinäkuuta 2002 päättyneeltä varainhoitovuodelta sekä komission vastaukset



Virallinen lehti nro C 224 , 19/09/2003 s. 0001 - 0010



EHTY:n vuosikertomus ja tarkastuslausuma 23 päivänä heinäkuuta 2002 päättyneeltä varainhoitovuodelta sekä komission vastaukset (annettu EHTY:n perustamissopimuksen 45 c artiklan 1 ja 4 kohdan nojalla) (2003/C 224/01) SISÄLLYS >TAULUKON PAIKKA> I. JOHDANTO EHTY:n perustamissopimuksen voimassaolon päättyminen 1. Euroopan hiili- ja teräsyhtiön (EHTY) toiminta on päättynyt sen perustamissopimuksen 97 artiklan mukaisesti 23. heinäkuuta 2002. EHTY:n päämääränä oli toteuttaa edellytykset, joilla varmistetaan järkevin hiilen ja teräksen tuotannon jakautuminen, ja samalla turvata jatkuva työllisyys ja huolehtia siitä, että olennaista ja jatkuvaa häiriötä ei aiheudu. Näiden taloudellisten toimenpiteiden tavoitteina oli: - helpottaa investointiohjelmien toteuttamista antamalla yrityksille lainoja tai takaamalla niiden ottamia muita lainoja (perustamissopimuksen 54 artikla), - edistää teknistä ja taloudellista tutkimusta (perustamissopimuksen 55 artikla), - helpottaa yritysten mukauttamisohjelmien tai työntekijöiden sosiaaliturvaohjelmien rahoitusta (perustamissopimuksen 56 artikla, 1 ja 2 kohta), jos nämä ohjelmat osoittautuvat tarpeellisiksi teknisen kehityksen vuoksi (perustamissopimuksen 56 artiklan 1 kohta) tai jos markkinaolosuhteissa tapahtuu merkittäviä muutoksia (perustamissopimuksen 56 artikla, 2 kohta). EHTY hankki tehtävänsä toteuttamiseksi tarvittavat varat määräämällä maksuja hiilen ja teräksen tuotannolle ja ottamalla lainaa (perustamissopimuksen 49 artikla). Lainoja voitiin käyttää ottamalla saatuja varoja ainoastaan lainan antamiseen (perustamissopimuksen 51 artikla). 2. EHTY:n rahoitustilanne oli 24. heinäkuuta 2002 seuraava: - 400,9 miljoonaa euroa EHTY:n toimintatalousarviota koskevia suorittamatta jääneitä sitoumuksia, - ottolainoja 742,5 miljoonaa euroa, - lainoja 768,8 miljoonaa euroa, - 33,5 miljoonaa euroa entisestä eläkerahastosta myönnettyjä lainoja. 3. Nizzan sopimuksen liitteenä on pöytäkirja EHTY:n perustamissopimuksen voimassaolon päättymisen taloudellisista seurauksista. Siinä määrätään, että kaikki varat ja vastuut, joita Euroopan hiili- ja teräsyhteisöllä on 23 päivänä heinäkuuta 2002, siirretään 24 päivästä heinäkuuta 2002 Euroopan yhteisölle ja että EHTY:n selvityksessä olevat varat on tarkoitettu hiili- ja terästeollisuuteen liittyvien alojen tutkimukseen liittyvän toiminnan rahoittamiseen. Koska Nizzan sopimus on ratifioitu EHTY:n perustamissopimuksen voimassaolon päättymisen jälkeen, jäsenvaltiot, jotka ovat saaneet tämän yhteisön perinnöksi, ovat osoittaneet selvityksessä olevan EHTY:n varojen hoitamisen Euroopan komissiolle väliaikaisin hallintovaltuuksin, jotka perustuvat Nizzan sopimuksen pöytäkirjassa määrättyihin samoihin periaatteisiin(1). Nizzan sopimuksen tultua voimaan 1. helmikuuta 2003 selvityksessä olevaa EHTY:ä koskevaa pöytäkirjaa sovelletaan taannehtivasti 24. heinäkuuta 2002 alkaen. Neuvoston päätöksessä, joka on tehty 1. helmikuuta 2003, täsmennetään pöytäkirjan soveltamisen edellyttämät toimenpiteet(2). 4. Ennusteiden mukaan EHTY:n selvitys olisi saatava päätökseen viimeistään vuonna 2027. Se on edelleen voimassa olevien sopimusten ja sitoumusten myöhäisin päättymisajankohta. Tässä yhteydessä olisi erotettava toisistaan maksamatta olevat toimintatalousarviota koskevat sitoumukset sekä antolainojen ja ottolainojen maksutoimet(3): - 23. heinäkuuta 2002 mennessä suorittamatta jääneistä 400,9 miljoonasta eurosta mukautumiseen liittyvät sitoumukset (132,6 miljoonaa euroa) päättyvät kokonaan vuonna 2006, sosiaaliseen osaan liittyvät sitoumukset (70,6 miljoonaa euroa) vuonna 2007, korkotukiin liittyvät sitoumukset (16,8 miljoonaa euroa) vuonna 2004 ja viimeisenä päättyvät tutkimukseen liittyvät sitoumukset (180,8 miljoonaa euroa) vuonna 2008, - EHTY:n ottolainat ja ottolainavaroista maksetut lainat kuoletetaan kokonaan viimeistään vuonna 2019. Omista varoista maksetut lainat kuoletetaan kokonaan viimeistään vuonna 2025 ja entisen eläkerahaston lainat vuonna 2027(4). Toimitetut tarkastukset 5. Tilintarkastustuomioistuin on tarkastanut selvityksessä olevan EHTY:n tilinpäätöksen 23. heinäkuuta 2002 päättyneeltä varainhoitovuodelta ja siihen liittyvän komission kertomuksen. Tätä varten tilintarkastustuomioistuin on käyttänyt osittain tilinpäätöksen tarkastaneen yksityisen tilintarkastusyrityksen töiden tuloksia. Toimitetun tarkastuksen perusteella tilintarkastustuomioistuin laati kertomuksen selvityksessä olevan EHTY:n tilinpäätöksen luotettavuudesta sekä tilinpäätöksen perustana olevien toimien laillisuudesta ja asianmukaisuudesta. Kertomuksen lisäksi tilintarkastustuomioistuin esittää seuraavissa kohdissa huomautukset EHTY:n hallinnosta varainhoitovuoden aikana. II. EHTY:N VIIMEISEN TALOUSARVION TOTEUTTAMINEN 6. EHTY:n talousarvio sisältää kaksi osaa: hallinnollista talousarviota ja toimintatalousarviota koskevan osan. 7. Hallinnollista talousarviota määritellään kattavasti EHTY:n perustamissopimuksessa (78-78 E artikla). Vuonna 1968 tehdyn sulauttamissopimuksen jälkeen hallinnollinen talousarvio pienennettiin EHTY:n osuudeksi sulautettujen yhteisöjen hallintomenoista ja se ilmenee toimintatalousarvioon kirjattuna määrärahana, jota kutsutaan hallintomenoiksi. Kyseinen osuus vahvistettiin 21. marraskuuta 1977 tehdyssä neuvoston päätöksessä 5 miljoonaksi euroksi vuodessa. Vuoteen 2002 kohdistuvat hallintokulut olivat 2,8 miljoonaa euroa(5). 8. EHTY:n toimintatalousarvion budjettikohdat on jaettu varoihin (tulot) ja varojen käyttöön ja tarpeisiin (menot). 9. Varainhoitovuoden 2002 toimintatalousarvion alustava kokonaismäärä oli 167,8 miljoonaa euroa. Varainhoitovuoden sitoumusten toteutuminen oli 130,8 miljoonaa euroa. "Mukauttamistukea" myönnettiin 35,2 miljoonaa euroa talousarvioon kirjatusta 64 miljoonasta eurosta ja "hiilialan sosiaaliselle osalle" 21 miljoonaa euroa talousarvioon kirjattuun 29 miljoonaan verrattuna. Taulukossa 1 esitetään varainhoitovuoden varoista rahoitettavat toimet (arvio ja toteutus). Toimintatalousarvion sitoumukset ovat toteutuneet kyseisellä jaksolla taulukossa 2 esitetyllä tavalla. 10. Varainhoitovuotta 2002 koskevan EHTY:n toimintatalousarvion varat olivat, hallintomenojen osuus mukaan lukien, 167,8 miljoonaa euroa. Komissio päätti vähentää EHTY:n maksuosuuden nollaan vuodesta 1998. EHTY:n taseeseen 31. joulukuuta 2001 kirjattujen varausten katsottiin riittävän sen taloudellisen toiminnan varmistamiseksi perustamissopimuksen voimassaolon päättymiseen asti. Toimintatalousarvion toteuttamiseen määrärahoja käytettiin yhteensä 130,8 miljoonaa euroa. Taulukossa 3 esitetään varainhoitovuoden varat (arviot ja toteutukset). III. EHTY:N PÄÄTTÄVÄ TASE 11. Taulukossa 4 esitetään keskeisiltä osiltaan EHTY:n tase 23. heinäkuuta 2002; siitä ilmenee, että taseen loppusumma on pienentynyt 839 miljoonaa euroa 31. joulukuuta 2001 vallinneeseen tilanteeseen verrattuna. 12. Vastaavien osalta pieneneminen selittyy pääasiassa sillä, että saamiset luottolaitoksilta ja asiakkailta ovat vähentyneet (laskua 341,6 miljoonaa euroa ja 405,2 miljoonaa euroa). Viimeksi mainittuihin sisältyvät myös lainat yrityksille, jotka ovat vähentyneet 363 miljoonaa euroa, joten 23. heinäkuuta 2002 saamisten kokonaismäärä oli 682,1 miljoonaa euroa (verrattuna 1 045,1 miljoonaan euroon 31. joulukuuta 2001). Vaikeuksissa oleville yrityksille myönnettyjen lainojen määrä oli yhteensä 216,2 miljoonaa euroa 23. heinäkuuta 2002 (297 miljoonaa euroa edellisen varainhoitovuoden lopussa). Epävarmojen saatavien vähenemisen pääasiallinen syy on hoitamattomien lainojen takaisinperintä velallisilta ja velkakirjojen peruuttaminen. Varat vähenivät 149,6 miljoonaa euroa, joten varainhoitovuoden lopussa niitä oli 1 676,6 miljoonaa euroa. 13. Vastattavien osalta EHTY:n velat kolmansille osapuolille ovat vähentyneet puoleen, eli 801,7 miljoonaan euroon 23. heinäkuuta 2002 (määrä oli 1 518,9 miljoonaa euroa 31. joulukuuta 2001). Päätöspäivänä toimintatalousarvion maksamatta olevien sitoumusten määrä oli 400,9 miljoonaa euroa(6). Komissio päätti muuttaa luottoriskin kattamista koskevaa politiikkaansa ottolainojen ja antolainojen osalta perustamissopimuksen voimassaolon päättymisen vuoksi. Perustamalla takuurahaston se on sitoutunut nostamaan rahastot sellaiselle tasolle, että ne kattavat sataprosenttisesti yhä jäljellä olevat lainat, joille ei ole myönnetty valtion takausta. Rahasto kattoi suurimmillaan 23. heinäkuuta 2002 yhteensä 529 miljoonaa euroa. Takuurahastoa koskevasta varauksesta siirrettiin 51 miljoonaa euroa, jotka merkittiin kirjanpitoon uudelleen tilikauden aikana. EHTY oli myös perustanut aikaisemmin suuria riskikeskittymiä varten tehdyn varauksen, jonka tavoitteena oli tehdä varaus lainoille, joilla ei ole ensiluokkaisia valtiontakuita ja joiden määrä on yksittäin yli 25 prosenttia omista varoista. Kyseinen varaus, jonka määrä 23. heinäkuuta 2002 päättyneen varainhoitovuoden lopussa oli 6 miljoonaa euroa, purettiin kokonaan, koska takuurahasto kattaa jo sataprosenttisesti jäljellä olevat lainat. 14. Heinäkuun 23. päivänä 2002 päättyneen varainhoitovuoden tuotot olivat 417,1 miljoonaa euroa ja kulut 258,5 miljoonaa euroa. Varainhoitovuoden tulos oli 158,7 miljoonaa euroa. Tuloksen suuruus johtuu pääasiassa siitä, että varaukset toimintatalousarvion rahoittamista varten ja satunnaisia menoja varten purettiin. Näiden määrä oli ennen varainhoitovuoden loppua 149,8 miljoonaa euroa. 15. EHTY:n omat varat olivat perustamissopimuksen voimassaolon päättymispäivänä - 23. heinäkuuta 2002 - 1 188,9 miljoonaa euroa, kuten taulukosta 5 käy ilmi. Omat varat on sijoitettu erityisesti joukkovelkakirjoihin ja muihin tärkeimpien julkisten liikkeeseenlaskijoiden kiinteätuottoisiin arvopapereihin (1 129,4 miljoonaa euroa). IV. HALLINTOON LIITTYVÄT ERITYISSEIKAT Mukauttamistuet 16. Tilintarkastustuomioistuin toimitti tarkastuksia mukauttamistukien alalla. Tukien kelpoisuutta, niiden myöntämistä ja maksamista koskevista edellytyksistä on säädetty komission ja jäsenvaltioiden kesken tehdyissä kahdenkeskisissä sopimuksissa(7). Tarkastukset tehtiin komission toimivaltaisissa yksiköissä ja kahdessa jäsenvaltiossa (Italiassa ja Yhdistyneessä kuningaskunnassa), jotka saivat yhteensä 37 prosenttia varainhoitovuonna 2002 myönnetyistä tuista. Tilintarkastustuomioistuimen toimittamissa tarkastuksissa havaittiin tiettyjä puutteita kahdenkeskisten sopimusten soveltamisessa. 17. Kahdenkeskisten sopimusten yhdessä lausekkeessa täsmennetään, että tukea eivät saa työntekijät a) jotka ovat saavuttaneet normaalin eläkeiän; b) jotka on todettu pysyvästi ja kokonaan työkyvyttömiksi ja jotka ovat tästä syystä oikeutettuja korvauksiin. Tilintarkastustuomioistuin havaitsi virheitä normaalia eläkeikää koskevien sääntöjen soveltamisessa Yhdistyneessä kuningaskunnassa ja puutteita työkyvyttömyyden valvonnassa Italiassa. 18. Tilintarkastustuomioistuin totesi Italian osalta, että tukien laskemisessa oli käytetty yritysten omia laskelmia ilman riittävää ja riippumatonta tarkistusta. Tässä yhteydessä on korostettava, että usein nimenomaan edunsaajina olevista työntekijöistä vastuussa olevat yritykset maksavat tuet itse ja hakevat korvauksia EHTY:ltä. 19. Kahdenkeskisten sopimusten mukaan (5 artikla) mukauttamistukea on annettava ainoastaan EHTY:n perustamissopimuksessa määrättyjen tuotteiden valmistukseen osallistuville työntekijöille. Tämän rajoituksen vuoksi kyseisissä yrityksissä on otettava käyttöön asianmukaisia menettelyitä, joiden avulla voidaan yksiselitteisesti yksilöidä perustamissopimuksen soveltamisalaan kuuluvien hyödykkeiden ja tuotteiden valmistukseen osallistunut työvoima. Tilintarkastustuomioistuin havaitsi tarkastetuissa tapauksissa käytännön ongelmia kyseisissä menettelyissä. Maksamatta olevat sitoumukset 20. Komissio peruutti sitoumuksia tapauskohtaisesti 15,4 miljoonan euron verran. Sitoumukset koskivat mukauttamistukia (5,8 miljoonaa euroa), tutkimusta (4,2 miljoonaa euroa) ja korkotukia (5,4 miljoonaa euroa). Hallinnon uudelleenjärjestely 21. Vuonna 2000 aloitetun komission uudistuksen yhtä vaatimusta, joka koskee hallinnon ja valvonnan tehtävien erottamisen periaatetta(8), ei ole vielä alettu noudattaa mukauttamis- tai tutkimustuista vastaavissa yksiköissä. 22. Selvityksessä olevan EHTY:n toimien hallinnointi (ks. kohdat 2, 3 ja 4) kuuluu komission vastuualueeseen. Tarkastuksen aikana mitään yksikköä ei ollut vielä nimetty varmistamaan selvityksessä olevan EHTY:n rahoittamien tutkimushankkeiden hallinnollista organisointia tai teknistä toteuttamista ja varainhoitoa. Tutkimuksen rahoituksesta saadut tulot 23. EHTY on myöntänyt tukea yksinomaan teräsalan tutkimukseen viimeisen 15 vuoden ajan yhteensä noin 800 miljoonaa euroa käypinä hintoina. Terästeollisuus on pystynyt hyödyntämään konkreettisesti näin rahoitetun tutkimustyön tuloksia, ja ne ovat voineet johtaa kaupallisiin sovelluksiin. 24. EHTY ei ole ottanut käyttöön järjestelmää näiden elinten mahdollisesti hakemien patenttien kirjaamiseksi. Komission ja tuensaajien kesken allekirjoitettujen sopimusten liitteissä III ja VI on nimenomaan määrätty EHTY:n oikeuksien tunnustamisesta näihin patentteihin. Laskelma saamisista 25. Selvityksen tekemistä silmällä pitäen tilintarkastustuomioistuin tarkasti EHTY:n laskelman saamisista. 26. Eräiden lainojen uudelleenjärjestelyn seurauksena EHTY:llä on erilaisia rahoitusvälineitä(9), joiden arviointi osoittautui eräissä tapauksissa vaikeaksi. Komissio on arvioinut näitä välineitä erikoistuneen yksityisen meklarin toimittaman noteerauksen perusteella. Selvityksen yhteydessä olisi ollut suotavaa verrata kyseisen meklarin tekemää noteerausta muiden toimijoiden tekemiin noteerauksiin. Lainat virkamiehille 27. Tilintarkastustuomioistuin tarkasti saatavilla olevat laina-asiakirjat komission yksiköissä. 28. Vuonna 1968 tapahtuneen Euroopan yhteisöjen toimielinten sulautumisen jälkeen neuvosto päätti käyttää EHTY:n virkamiesten entisestä eläkerahastosta käytettävissä olevat varat seuraavasti: - enintään 40 prosenttia lainojen muodossa Euroopan yhteisöjen virkamiehiin sovellettavan asuntopolitiikan mukaisesti(10), - enintään 60 prosenttia takaamaan mukauttamista koskevia sitoumuksia (EHTY:n perustamissopimuksen 56 artikla) ja myöntää korkotuettuja lainoja, joilla helpotetaan EHTY:n perustamissopimuksessa asetettujen sosiaalisten ja taloudellisten tavoitteiden saavuttamista tässä perustamissopimuksessa määrättyjen taloudellisten toimien mukaisesti(11). 29. Otto- ja antolainauspolitiikan muuttamisen seurauksena työntekijöiden asuntojen rahoittamiseen tarkoitettujen lainojen myöntäminen lopetettiin vuosina 1995-1997 sovelletun 12. terästeollisuuden työntekijöiden asuntoja koskevan ohjelman jälkeen. 30. Euroopan yhteisöjen virkamiehet ovat voineet saada lainaa EHTY:n selvitystilaan asettamiseen saakka (viimeiset lainat myönnettiin kesäkuun lopussa vuonna 2002)(12). Osa lainoista päättyy vuonna 2027 ja sen seurauksena EHTY:n selvityksen päättyminen lykkääntyy muutamalla vuodella. 31. EHTY:n tilinpäätökseen 23. heinäkuuta 2002 kirjattu määrä (33,5 miljoonaa euroa) vastaa 30. kesäkuuta 2002 jäljellä olevia lainoja eikä 23. heinäkuuta 2002 jäljellä olevia lainoja. 32. Komission henkilöstön ja hallinnon pääosaston, budjettipääosaston ja talouden ja rahoituksen pääosaston toimittamien tietojen vertailu osoittaa, että niissä on eroja. Vaikka erot eivät ole suuria, ne osoittavat puutteita valvontajärjestelmässä, jonka olisi taattava näiden tietojen täsmällisyys. 33. Euroopan yhteisöjen virkamiehille rakentamiseen myönnettyjä lainoja koskevien täytäntöönpanosäännösten 11 artiklan 1 kohdan mukaan komission (henkilöstön ja hallinnon pääosaston) on laadittava vuosikertomus näiden lainojen tilanteesta ja kehityksestä. Komissio hyväksyi vuodet 1996-2002 kattavan kertomuksen vasta 26 maaliskuuta 2003. V. EHTY:Ä KOSKEVA TARKASTUSLAUSUMA 34. Tilintarkastustuomioistuin on tarkastanut Euroopan hiili- ja teräsyhteisön (EHTY) tilit EHTY:n perustamissopimuksen 45 c artiklan mukaisesti antaakseen Euroopan parlamentille ja neuvostolle lausuman tilien luotettavuudesta sekä tilien perustana olevien toimien laillisuudesta ja asianmukaisuudesta. 35. Kyseisillä tileillä tarkoitetaan 23. heinäkuuta 2002 päivättyä EHTY:n tilinpäätöstä, joka on laadittu komission vastuulla ja julkaistu Euroopan unionin virallisessa lehdessä(13). 36. Kertomuksessaan EHTY:n tilinpäätöksestä 23. päivänä heinäkuuta 2002(14), joka vastaa tilien luotettavuudesta annettavaa tarkastuslausumaa ja joka julkaistaan yhdessä kyseisen tilinpäätöksen kanssa, tilintarkastustuomioistuin toteaa, että tilinpäätös "antaa oikean kuvan Euroopan hiili- ja teräsyhteisön varoista ja taloudellisesta tilanteesta 23 päivänä heinäkuuta 2002 sekä yhteisön toiminnan tuloksesta samana päivänä päättyneeltä varainhoitovuodelta". 37. Tilintarkastustuomioistuin on toimittanut tarkastuksensa tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja yhteisön näkökulmasta. Tilintarkastustuomioistuin on tarkastanut kirjanpitoaineiston ja soveltanut muita tarpeelliseksi katsomiaan tarkastusmenetelmiä. Tilintarkastustuomioistuin sai tarkastuksensa perusteella riittävän perustan jäljempänä esitettyä kantaa varten. 38. Tilintarkastustuomioistuin katsoo, että EHTY:n 23. heinäkuuta 2003 päättyneen varainhoitovuoden tilien perustana olevien toimien laillisuus ja asianmukaisuus on kaiken kaikkiaan riittävästi varmistettu. VI. LOPPUHUOMAUTUKSET 39. EHTY on myöntänyt taloudellisen toimintansa alusta alkaen 24,5 miljardia euroa lainoja, josta 23,8 miljardia euroa ottolainausvaroja ja 643 miljoonaa euroa omia varoja; saman jakson aikana se on myöntänyt takuita 77,9 miljoonan euron arvosta. Näiden taloudellisten toimien kokonaisarvo on yli 24,5 miljardia euroa(15). Tällä hetkellä voidaan arvioida, että EHTY:n Euroopan yhteisölle jättämä perintö on selvityksen päättymisen jälkeen yli 1,2 miljardia euroa, jollei suuria mullistuksia tapahdu. 40. Tilintarkastustuomioistuin antaa tunnustuksen viimeisessä EHTY:ä koskevassa vuosikertomuksessaan kaikille niille, jotka ovat perustaneet tämän ensimmäisen Euroopan yhteisön ja panneet sen täytäntöön. Tilintarkastustuomioistuin valvoo tarkasti jatkossakin yleisessä vuosikertomuksessaan EHTY:n selvitykseen liittyviä toimia ja uuden hiili- ja teräsalan tutkimusrahaston perustamista ja hoitoa. Tilintarkastustuomioistuin on hyväksynyt tämän kertomuksen Luxemburgissa 26. kesäkuuta 2003 pitämässään kokouksessa. Tilintarkastustuomioistuimen puolesta Juan Manuel Fabra Vallés presidentti (1) Neuvostossa kokoontuneiden jäsenvaltioiden hallitusten edustajien päätös 2002/234/EHTY, tehty 27 päivänä helmikuuta 2002, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta (EYVL L 79, 22.3.2002, s. 42). (2) Päätös 2003/76/EY. (3) EHTY lakkasi myöntämästä lainaa ottolainavaroista vuonna 1997 perustamissopimuksen voimassaolon tulevan päättymisen vuoksi. (4) Kaikki päättymisajankohdat ilmoitetaan niiden merkityksen korostamiseksi. (5) Komission kertomus - Euroopan hiili- ja teräsyhteisön tilinpäätös 23 päivänä heinäkuuta 2002, s. 19. (6) Ks. tilintarkastustuomioistuimen huomautus kohdassa 20. (7) Komission kokoamat sopimukset, viite V/1274/91, 1. heinäkuuta 1991. (8) Ks. KOM (2000) 200 lopullinen, osa II, 5. huhtikuuta 2000. (9) Näiden arvopapereiden ja rahoitusvälineiden hankintameno oli 23. heinäkuuta 2002 yhteensä 131 miljoonaa euroa ja niihin liittyvien luottotappiovarausten arvo 47 miljoonaa euroa. (10) Tosiasiassa lainoja, jotka on tarkoitettu EU:n toimielinten virkamiesten asuntojen ostoon tai asuntojen rakentamisen rahoittamiseen. (11) Itse asiassa rahoittamaan terästeollisuuden työntekijöiden asuntolainoja. (12) Tilintarkastustuomioistuin huomauttaa tässä yhteydessä, että komission kertomuksessa, joka koskee Euroopan hiili- ja teräsyhteisön tilinpäätöstä 23 päivänä heinäkuuta 2002 (SEC 2002 1415, 7. tammikuuta 2003), komissio mainitsee (EHTY:n antolainaus- ja takaustoiminnan kehitystä koskevassa kappaleessa), että "Koska EHTY:n perustamissopimuksen voimassaolo päättyi 23. heinäkuuta 2002, komissio ei myöntänyt uusia lainoja vuonna 2002". Tämä vakuutus ei koske virkamiehille myönnettyjä lainoja. (13) EHTY:n tilinpäätös 23. heinäkuuta 2002 (EUVL C 127, 29.5.2003). (14) EHTY:n tilinpäätös 23. heinäkuuta 2002 (EUVL C 127, 29.5.2003). (15) Komission antamat tiedot: EHTY:n tilinpäätös 23. heinäkuuta 2002, s. 8. Taulukko 1 Varainhoitovuoden varoista rahoitettavat toimet >TAULUKON PAIKKA> Lähde: EHTY:n tilinpäätös 23. heinäkuuta 2002. Taulukko 2 Toimintatalousarvion sitoumukset >TAULUKON PAIKKA> Lähde: EHTY:n tilinpäätös 23. heinäkuuta 2002. Taulukko 3 Varainhoitovuoden varat >TAULUKON PAIKKA> Lähde: EHTY:n tilinpäätös 23. heinäkuuta 2002. Taulukko 4 Yhteenveto EHTY:n taseen kehityksestä ennen voiton käyttöä 31.12.2001-23.7.2002 >TAULUKON PAIKKA> Lähde: EHTY:n tilinpäätös 23. heinäkuuta 2002. Taulukko 5 EHTY:n omien varojen kehitys 23.7.2002 päättyneenä varainhoitovuonna >TAULUKON PAIKKA> Lähde: EHTY:n tilinpäätös 23. heinäkuuta 2002. Komission vastaukset HALLINTOON LIITTYVÄT ERITYISSEIKAT 17. Normaalin eläkeiän osalta voidaan todeta, että Yhdistyneen kuningaskunnan viranomaiset ovat aina tarkistaneet eläkkeelle jäävien työntekijöiden iän. Kyseisten tapausten sisällyttäminen viranomaisten komissiolle esittämään hakemukseen johtui virheestä, jonka paljastuttua aloitettiin keskustelu yli 60-vuotiaiden naisten oikeudesta eläkkeeseen. Kun komission oikeudelliselta yksiköltä kysyttiin neuvoa kahdenvälisen yleissopimuksen 5 pykälän 2 a momentin tulkinnasta, se katsoi, että pykälässä kielletään 60 vuotta täyttäneiden naisten työskentely ainoastaan siinä tapauksessa, että he saavat samanaikaisesti eläkettä (60 vuotta täyttäneet saavat siis jatkaa työntekoa, jos heille ei ole vielä alettu maksaa eläkettä). Tämä tieto on toimitettu Yhdistyneen kuningaskunnan viranomaisille, jotka ovat tarkistaneet, kuinka monta naista kuhunkin ryhmään kuuluu. Italiaa koskevan tapauksen osalta komissio hyväksyy tilintarkastustuomioistuimen päätelmät. Järjestelmän täytäntöönpanoon Italiassa liittyy useita puutteita, jotka johtuvat erityisesti siitä, että vastuu kansallisten hallintoelimien piirissä on hajautettu. Komissio kuitenkin korostaa, että ministeriöiden yhteisen EHTY-asioiden komitean pitäisi tarkistaa yritysten toimittamien tietojen oikeellisuus, ennen kuin ne toimitetaan edelleen komissiolle. Komission käsityksen mukaan komitea tarkistaa mm. työkyvyttömyyseläkkeitä koskevat tiedot. Komissio muistuttaa jäsenvaltioita tietojen tarkistamisen tärkeydestä tulevien tarkastusten yhteydessä. 18. Kuten kohdassa 17 todetaan, komissio myöntää, että EHTY:n tukijärjestelmän hallinnointiin Italiassa liittyy joitakin puutteita. Ministeriöiden yhteisen komitean pitäisi tarkistaa yritysten toimittamat tiedot, ja komissio muistuttaa Italian viranomaisia siitä, että tarkistuksista on huolehdittava asianmukaisella tavalla. 19. Komissio myöntää, että työntekijöiden jakaminen eri ryhmiin sen perusteella, osallistuvatko he EHTY:n perustamissopimuksessa määrättyjen tuotteiden valmistukseen vai eivät, voi olla hankalaa. Komissio tarkasteli tätä ongelmaa perusteellisesti Yhdistyneen kuningaskunnan osalta heinäkuussa 2002 tehdyn tarkastuskäynnin yhteydessä. Komissio oli käsitellyt asiaa Yhdistyneen kuningaskunnan viranomaisten kanssa jo vuonna 2001 näiden laatiessa sääntöjä kansallista järjestelmää varten. Tuolloin korostettiin, että nämä työntekijäryhmät on erotettava selkeästi toisistaan, ja sovittiin, että jos työntekijät kuuluvat kumpaankin ryhmään, heidät voidaan katsoa tukikelpoisiksi, jos EHTY-tuotantoon käytetään vähintään puolet työajasta. Yhdistyneen kuningaskunnan viranomaiset vahvistivat, että vain harvat tuotantolaitokset valmistavat sekä EHTY- että muita tuotteita. Tarkastuskäynnin perusteella komissio katsoi, että edellä kuvattu ja tässä muodossa hyväksytty järjestelmä ei ehkä ole täydellinen, mutta kuitenkin paras mahdollinen. Italiassa työntekijöiden jako EHTY-tuotantoon osallistuviin ja muihin tarkistetaan komission käsityksen mukaan ministeriöiden yhteisessä komiteassa. Komissio muistuttaa jäsenvaltioita tulevien tarkastuskäyntien yhteydessä siitä, että nämä tiedot on tarkistettava. 21.- 22. Komissio hyväksyy tätä kohtaa koskevan huomautuksen, mutta pyytää tilintarkastustuomioistuinta ottamaan huomioon seuraavan selvityksen. Työllisyyden ja sosiaaliasioiden pääosastossa (DG EMPL) EHTY-tukien maksusta vastaa tällä hetkellä vain 2,5 virkamiestä (1 puolipäivätoiminen A- ja kaksi kokopäivätoimista B-virkamiestä). Tarkastuskäynteihin osallistuu aina kaksi virkamiestä. Olisi suotavaa, että jompikumpi näistä olisi perehtynyt EHTY-tukiin, mutta koska tällaisia virkamiehiä on vain kolme ja koska on otettava huomioon myös kielitaitovaatimukset, ei aina ole mahdollista varmistaa, että kyseinen virkamies ei ole aiemmin osallistunut tarkistettavien maksujen käsittelyyn. Jatkossa tarkastuskäynnit suorittaa kuitenkin yksi näistä kolmesta EHTY-virkamiehestä yhdessä muualta komissiosta tulevan virkamiehen kanssa. Näin hallinnointi- ja valvontatehtävät voidaan pitää paremmin erillään toisistaan. Komissio pyytää tilintarkastustuomioistuinta hyväksymään tämän järjestelyn käytännön ratkaisuna tähän kiusalliseen ongelmaan. Komissio muutti tutkimusohjelmien hallinnointia joulukuun 2002 lopulla siten, että hallinnointi- ja valvontatehtävät erotettiin toisistaan. 23. Patenttien omistusta, käyttöä ja luovutusta koskevat säännöt määritellään EHTY:n piiriin kuuluvaa TTK-toimintaa koskevan vakiosopimuksen liitteessä IV. Jos toimeksisaajat saavat korvauksen patenttien kattamista teollisoikeuksista tai tietojen siirtämisestä, EHTY:lle kuuluu korvauksesta osuus, joka vastaa EHTY:n osuutta keksinnön arvosta. 24. Komissio panee merkille tilintarkastustuomioistuimen huomautuksen ja tutkii mahdollisuutta luoda järjestelmä kyseisten elinten hakemien patenttien arviointia varten. 26. Yleensä komissio arvioi arvopaperiomistustensa arvoa useasta eri lähteestä saatujen tietojen perusteella. Huomautuksessa tarkoitetut rahoitusvälineet olivat poikkeustapaus, ja se, että ne arvioitiin vain yhden lähteen perusteella, johtui juuri markkinoiden likviditeettiongelmista. Komission viime vuosina saamien kokemusten mukaan eri lähteistä samana ajankohtana saadut noteeraukset ovat olleet tällaisten vaikeasti rahaksi muutettavien rahoitusvälineiden osalta hyvin lähellä toisiaan. 32. Mainitut erot johtuvat kolmesta syystä: Ensimmäinen, loppusummaa koskeva ero johtuu tilien päättämispäivämäärien eroista. Toinen ero, joka koskee varainhoitovuoden aikana tehtyjä siirtoja, johtuu siitä, että tiettyjä tuensaajille osoitettuja maksuja ei ole otettu huomioon, koska niiden arvopäivä ei ollut tiedossa tilien päättämisajankohtana. Kolmas ero, joka koskee useiden aiempien varainhoitovuosien aikana tehtyjä siirtoja, johtuu eräistä henkilötietojen (työkyvyttömyys, irtisanoutuminen, virkavapaa) ilmoittamiseen liittyvän valvonnan heikkouksista, joita on syytä korjata. Komission yksiköt totesivat nämä puutteet vuosia 1996-2002 koskevan kertomuksen laatimisen yhteydessä, ja kyseisten tapausten tarkastus ja oikaiseminen on jo aloitettu.